Βικτωρία Ευγενία του Μπάττενμπεργκ

Η **Βικτωρία Ευγενία** (γερμ. *Victoria Eugenie*, 24 Οκτωβρίου 1887 - 15 Απριλίου 1969) του Οίκου του Μπάττενμπεργκ ήταν πριγκίπισσα του Μπάττενμπεργκ και μετέπειτα βασίλισσα της Ισπανίας. 

## Βιογραφία

### Πρώιμα χρόνια
Η *Βικτωρία Ευγενία Ιουλία Ίνα* γεννήθηκε στις 24 Οκτωβρίου 1887 στο Κάστρο Μπαλμόραλ στη Σκωτία. Ήταν το δεύτερο παιδί και η μοναχοκόρη του Ερρίκου του Μπάττενμπεργκ και της Βεατρίκης του Ηνωμένου Βασιλείου. Ο πατέρας της ήταν το τέταρτο τέκνο και τρίτος γιος του Αλεξάνδρου της Έσσης και του Ρήνου και της μοργανατικής συζύγου του, Γιούλια φον Χάουκε, και η μητέρα της ήταν η πέμπτη κόρη και το τελευταίο τέκνο της Βικτωρίας του Ηνωμένου Βασιλείου και του Αλβέρτου της Σαξονίας-Κοβούργου-Γόθας. Ονομάστηκε *Βικτωρία* προς τιμήν της βασίλισσας Βικτωρίας και *Ευγενία* από την ανάδοχό της, αυτοκράτειρα Ευγενία της Γαλλίας. Για την οικογένειά της και το βρετανικό κοινό ήταν γνωστή με το τελευταίο όνομα της, *Ίνα*.

Ο Δούκας της Έσσης είχε δώσει στη Γιούλια φον Χάουκε και στους απογόνους της τον τίτλο «*Πρίγκιπας/Πριγκίπισσα του Μπάττενμπεργκ*». Ως εκ τούτου, τα παιδιά του Ερρίκου θα έπρεπε να γεννηθούν με την προσφώνηση «*Γαληνοτάτη Υψηλότητα*». Ωστόσο, η βασίλισσα Βικτωρία εξέδωσε βασιλικό ένταλμα στις 4 Δεκεμβρίου 1886 σχετικά με τη χορήγηση του υψηλότερου τίτλου της «*Υψηλότητας*» σε όλους τους γιους και τις κόρες του πρίγκιπα Ερρίκου και της πριγκίπισσας Βεατρίκης, έτσι γεννήθηκε ως «*Η Α. Υψηλότητα Πριγκίπισσα Βικτωρία Ευγενία του Μπάττενμπεργκ*». 

Ήταν μια από τις παράνυφους στο γάμο του εξαδέλφου της, Γεωργίου, Δούκα της Υόρκης, και της Μαρίας του Τεκ στις 6 Ιουλίου 1893. 

Ο πατέρας της απεβίωσε από πυρετό, ενώ έκανε τη στρατιωτική του θητεία στην Αφρική το 1896. Μετά το τέλος της βασίλισσας Βικτωρίας το 1901, οι Μπάττενμπεργκ μετακόμισαν στο Λονδίνο και εγκαταστάθηκαν στο Παλάτι του Κένσινγκτον.

### Γάμος
Το 1905 ο Αλφόνσος ΙΓ΄ της Ισπανίας πραγματοποίησε επίσημη επίσκεψη στο Ηνωμένο Βασίλειο. Ο θείος της Βικτωρίας Ευγενίας, Εδουάρδος Ζ΄, παρέθεσε δείπνο στο Παλάτι του Μπάκιγχαμ προς τιμήν του Ισπανού βασιλιά. Ο Αλφόνσος ΙΓ΄ καθόταν ανάμεσα στη βασίλισσα Αλεξάνδρα και στην πριγκίπισσα Ελένη του Σλέσβιχ-Χόλσταϊν, αδελφή του Εδουάρδου. Παρατηρούσε αρκετή ώρα την Βικτωρία Ευγενία και ρώτησε ποιά είναι, η οποία ήταν επίσης προσκεκλημένη στο δείπνο με σχεδόν κάτασπρα μαλλιά. Όλοι γνώριζαν ότι ο Αλφόνσος ΙΓ΄ έψαχνε την κατάλληλη νύφη και μία από τις ισχυρότερες υποψήφιες ήταν η Πατρικία του Κόννωτ, κόρη του αδελφού του Εδουάρδου Ζ΄, Αρθούρου. Η Πατρικία δεν φάνηκε να εντυπωσιάζεται από την Ισπανό μονάρχη, ο Αλφόνσος ΙΓ΄ όμως έδειξε το ενδιαφέρον του για την Βικτωρία Ευγενία και έτσι το φλερτ ξεκίνησε. Όταν ο Αλφόνσος ΙΓ΄ επέστρεψε στην Ισπανία, έστελνε συχνά ταχυδρομικές κάρτες στη Βικτωρία Ευγενία. Στη μητέρα του Αλφόνσου, Μαρία Χριστίνα, δεν άρεσε η επιλογή του γιου της, εν μέρει επειδή θεωρούσε ότι οι Μπάττενμπεργκ δεν ήταν βασιλικός Οίκος- και λόγω της ασαφούς προέλευσης της μητέρας του Ερρίκου-, και εν μέρει επειδή ήθελε ο γιος της να νυμφευτεί με μέλος της οικογένειά της, από τους Αψβούργους-Λωρραίνης της Αυστρίας. Άλλο ένα εμπόδιο για τον γάμο ήταν η πίστη της Βικτωρίας Ευγενίας, δηλαδή ο Προτεσταντισμός: ο Αλφόνσος ΙΓ΄ ήταν Ρωμαιοκαθολικός και η Βικτωρία Ευγενία Αγγλικανή. Ένα άλλο πιθανό πρόβλημα ήταν η αιμορροφιλία, μια ασθένεια που η βασίλισσα Βικτωρία είχε μεταδώσει σε μερικούς από τους απογόνους της. Πράγματι ο αδελφός της Βικτωρίας Ευγενίας, ο Λεοπόλδος, ήταν αιμοφιλικός, έτσι υπήρχε μια πιθανότητα 50% ότι η Βικτωρία Ευγενία ήταν φορέας, αν και ο βαθμός κινδύνου δεν ήταν ακόμη γνωστός. Παρ' όλα αυτά, ο Αλφόνσος ΙΓ΄ δεν αποθαρρύνθηκε και νυμφεύτηκε τη Βικτωρία Ευγενία, αν και τα παιδιά τους θα μπορούσαν να επηρεαστούν από τη νόσο. 

Μετά από έναν χρόνο φημών για το αν η Βικτωρία Ευγενία και ο Αλφόνσος θα παντρευτούν, η μητέρα του τελικά υποχώρησε στην επιλογή του γιου της και τον Ιανουάριο του 1906 έγραψε μια επιστολή προς τη Βεατρίκη, μητέρα της Βικτωρίας Ευγενίας, λέγοντάς της για την αγάπη που αισθάνεται ο Αλφόνσος για την κόρη της. Μερικές ημέρες αργότερα στο Ουίνδσορ, ο Εδουάρδος Ζ΄ συνεχάρη την ανιψιά του για τον μελλοντικό αρραβώνα της. Η Βικτωρία Ευγενία ασπάστηκε την Καθολική πίστη στις 5 Μαρτίου 1906 στο Παλάτι Μιραμάρ στο Σαν Σεμπαστιάν. 

Η Βικτωρία Ευγενία και ο Αλφόνσος ΙΓ΄ παντρεύτηκαν στο Βασιλικό Μοναστήρι του Αγίου Ιερώνυμου στη Μαδρίτη στις 31 Μαΐου 1906. Παρόντες στην τελετή ήταν η χήρα μητέρα της και τα αδέλφια της, καθώς και τα εξαδέλφια της, ο Πρίγκιπας και η Πριγκίπισσα της Ουαλίας. Κατά τη μεταφορά της γαμήλιας ακολουθίας στο παλάτι μετά την τελετή, ένας αναρχικός ονόματι Ματέου Μορράλ πέταξε μια βόμβα κρυμμένη σε ανθοδέσμη στο ζεύγος από μπαλκόνι. Η απόπειρα δολοφονίας απέτυχε, αλλά σκότωσε 24 παρακείμενους και στρατιώτες και τραυμάτισε περισσότερα από 100 άτομα.

### Βασίλισσα της Ισπανίας
Μετά από την ταραχώδη ένταξή της στην ισπανική Αυλή και κοινωνία, η Βικτωρία Ευγενία δεν κέρδισε τη συμπάθεια του λαού και απομονώθηκε βιώνοντας παράλληλα δυσκολίες στο γάμο της. Το 1907 γέννησε το πρώτο της παιδί, τον Αλφόνσο, Πρίγκιπα των Αστουριών. Αν και η γέννησή του βελτίωσε τις σχέσεις της με το σύζυγό της, τα πρώτα συμπτώματα της αιμορροφιλίας δεν άργησαν να φανούν. Θεωρείται ότι ο βασιλιάς Αλφόνσος δε συγχώρησε ποτέ τη Βικτωρία Ευγενία ούτε αποδέχθηκε ποτέ το γεγονός.

Η Βικτωρία Ευγενία και ο Αλφόνσος απέκτησαν συνολικά επτά παιδιά, εκ των οποίων επιβίωσαν τα έξι. Μετά τις γεννήσεις τους ο γάμος τους χειροτέρευσε και ο Αλφόνσος απέκτησε πολλές παράλληλες σχέσεις· λέγεται ότι μία από αυτές ήταν με την εξαδέλφης της Βικτωρίας Ευγενίας, Βεατρίκη, Δούκισσα της Γκαλλιέρα, που είχε παντρευτεί τον εξάδελφο του Αλφόνσου, Αλφόνσο της Ορλεάνης.

Η Βικτωρία Ευγενία ασχολήθηκε με τη φιλανθρωπία, το έργο των νοσοκομείων και τη βοήθεια στους φτωχούς, καθώς και με την εκπαίδευση. Είχε σημαντικό ρόλο στη διοργάνωση του Ισπανικού Ερυθρού Σταυρού. Πολλά μνημεία εγέρθηκαν ή έλαβαν νέο όνομα προς τιμήν της: το 1909 η νεοκλασική γέφυρα που διαπερνούσε τον ποταμό Μανθανάρες στη Μαδρίτη έλαβε την ονομασία "Γέφυρα της Βασίλισσας Βικτωρίας". Το 1912 το μνημειώδες θέατρο και όπερα *Θέατρο Βικτωρία Ευγενία* στο Σαν Σεμπαστιάν πήρε το όνομά του από εκείνη Το 1920 εγκαινίασε το καταδρομικό *Βασίλισσα Βικτωρία Ευγενία*. Το 1923 ο Πάπας Πίος ΙΑ΄ την τίμησε με το Χρυσό Ρόδο· ήταν η πρώτη πριγκίπισσα του Ηνωμένου Βασιλείου που έλαβε αυτήν την τιμή από την εποχή της Μαρίας Α΄ της Αγγλίας. Κατείχε τους τίτλους της *δέσποινας* του Τάγματος της Βασίλισσας Μαρίας Λουίζας και της *δέσποινας* του αυστριακού Τάγματος του Έναστρου Σταυρού και είχε λάβει το διάσημο του Τάγματος της Βικτωρίας και του Αλβέρτου από τη βασίλισσα Βικτωρία, το μεγαλόσταυρο του Αυτοκρατορικού Τάγματος της Ελισάβετ και το μεγαλόσταυρο του Τάγματος του Αγίου Καρόλου (Μονακό).

### Εξορία
Το 1931 έφυγε από την Ισπανία με την οικογένειά της μετά από την απόφαση του Αλφόνσου να αυτοεξοριστεί για να αποτρέψει εμφύλιο πόλεμο μεταξύ των μοναρχιστών και των προσφάτως ανελθόντων στην εξουσία δημοκρατικών. Αρχικά, διέμειναν στη Γαλλία και μετά στην Ιταλία. Αργότερα, η Βικτωρία Ευγενία και ο Αλφόνσος χώρισαν και εκείνη έμενε στο Ηνωμένο Βασίλειο και την Ελβετία, ενώ αγόρασε ένα κάστρο έξω από τη Λωζάννη.

Το 1934 ο μικρότερος και αιμοφιλικός γιος της, Γονθάλος, πέθανε από αιμορραγία μετά από αυτοκινητιστικό δυστύχημα. Το 1938 η οικογένεια συναντήθηκε στη Ρώμη για τη βάπτιση του Ιωάννη Καρόλου, του πρώτου γιου του τρίτου επιζώντα γιου της, Ιωάννη, ενώ το ίδιο έτος ο Αλφόνσος, που είχε αποποιηθεί του δικαιώματός του στη διαδοχή, πέθανε επίσης από αιμορραγία μετά από αυτοκινητιστικό δυστύχημα λόγω της αιμορροφιλίας. Το 1941 με βεβαρυμμένη την υγεία του ο βασιλιάς Αλφόνσος παρέδωσε το δικαίωμα διαδοχής στο γιο του, Ιωάννη, ενώ απεβίωσε ενάμιση μήνα μετά. Το 1942 η Βικτωρία Ευγενία αναγκάστηκε να φύγει από την Ιταλία όπου ήταν ανεπιθύμητη για την κυβέρνηση. Επέστρεψε για λίγο στην Ισπανία το 1968 για να παραστεί ως νονά στη βάπτιση του δισέγγονού της, Φιλίππου.

### Το τέλος
Η Βικτωρία Ευγενία απεβίωσε στη Λωζάννη στις 15 Απριλίου του 1969, σε ηλικία 81 ετών, ακριβώς 38 χρόνια αφότου είχε φύγει από την Ισπανία για την εξορία. Αρχικά, ενταφιάστηκε στην Εκκλησία της Ιερής Καρδιάς στη Λωζάννη. Στις 25 Απριλίου 1985 η σορός της επέστρεψαν στην Ισπανία και είναι θαμμένα μέσα στο Βασιλικό Θάλαμο στο Ελ Εσκοριάλ, έξω από τη Μαδρίτη, δίπλα στον σύζυγό της, Αλφόνσο ΙΓ΄, και τους γιους της, Αλφόνσο, Ιάκωβο και Γονθάλο.

## Οικογένεια
Το 1906 η Βικτωρία Ευγενία παντρεύτηκε τον Αλφόνσο ΙΓ΄ της Ισπανίας. Απέκτησαν επτά παιδιά:
* Αλφόνσος (1907 - 1938), Πρίγκιπας των Αστουριών. Απεβίωσε λόγω της αιμορροφιλίας, μετά από επιπλοκές από αυτοκινητιστικό δυστύχημα στις ΗΠΑ.
* Ιάκωβος (1908 - 1975), Δούκας της Σεγόβια και του Ανζού. Λόγω σωματικών αδυναμιών παραιτήθηκε της διαδοχής.
* Βεατρίκη (1909 - 2002), παντρεύτηκε τον Αλεσσάντρο Τορλόνια, 5ο Πρίγκιπα της Τσιβιτέλλα-Τσέζι.
** Ολύμπια (1911 - 1986), παντρεύτηκε τον Πωλ Αννίκ Βηλέρ (γιο της Αλίκης Διπλαράκου, Μις Ελλάδας και Μις Ευρώπης το 1930).
* Φερδινάνδος (21 Μαΐου 1910), θνησιγενής.
*Μαρία Χριστίνα (1911 - 1996), παντρεύτηκε τον Ενρίκο-Εουτζένιο Τσιντσάνο, 1ο Κόμη του Μαρόνε.
* Ιωάννης (1913 - 1993), Κόμης της Βαρκελώνης.
** Ιωάννης Κάρολος (γενν. 1938), Βασιλιάς της Ισπανίας. Νυμφεύτηκε τη Σοφία της Ελλάδας και της Δανίας. Γιός του είναι ο:
*** Φίλιππος ΣΤ΄ (γενν. 1968), Βασιλιάς της Ισπανίας.
* Γονθάλος (1914 - 1934), Πρίγκιπας της Ισπανίας. Απεβίωσε λόγω της αιμορροφιλίας, μετά από επιπλοκές από αυτοκινητιστικό δυστύχημα στην Αυστρία.

## Πρόγονοι

## Τίτλοι
*24 Οκτωβρίου 1887 - 3 Απριλίου 1906: *Η Υψηλότητα* Πριγκίπισσα Βικτωρία Ευγενία του Μπάττενμπεργκ
*3 Απριλίου 1906 - 31 Μαΐου 1906: *Η Αυτής Βασιλική Υψηλότητα* Πριγκίπισσα Βικτωρία Ευγενία του Μπάττενμπεργκ
*31 Μαΐου 1906 - 14 Απριλίου 1931: *Η Μεγαλειότητα της* Η Βασίλισσα της Ισπανίας
*14 Απριλίου 1931 - 15 Απριλίου 1969: *Η Μεγαλειότητα της* H Βασίλισσα Βικτωρία Ευγενία της Ισπανίας





## Παραπομπές


## Εξωτερικοί σύνδεσμοι
* Royal House of Spain
* - A photographic collection of images of Queen Victoria Eugenie
* - Informations about Victoria Eugenie of Battenberg

|-

Κατηγορία:Βασίλισσες της Ισπανίας
Κατηγορία:Οίκος των Βουρβόνων-Ισπανίας
Κατηγορία:Οίκος του Μπάττενμπεργκ